Kaapse tiener reik uit na NK-boere | Netwerk24
Kaapse tiener reik uit na NK-boere
Zandri Theron deel die pakkies uit aan van die boere. By haar is Renier Engelbrecht en Dirkie Rossouw.Foto: Verskaf
'n Onlangse humanitêre uitreiking deur 'n tienermeisie van Brackenfell het hoop gebring in die harte van vele boere in die droogte-geteisterde Garies in die Noord-Kaap.
Nou beoog Zandri Theron (14) van die Hoërskool Brackenfell om weer so te maak in Februarie.
Op 14 en 15 Desember het Zandri kos en geskenkpakkies vir sowat 57 gesinne in Garies geskenk.
Produkte vir die pakkies is in Desember ingesamel nadat sy 'n pleidooi aan plaaslike gemeenskappe gelewer het om te help.
Die produkte is per vragmotor deur een van die boere na Garies vervoer.
"Die boere en hul gesinne was so verwelkomend en dankbaar vir die hulp wat hul kant toe gekom het. Ons het nie verwag dat die projek so suksesvol sou wees nie," sê Zandri.
Maar dit was ook 'n emosionele dag vir haar.
"Om die dankbaarheid vir so 'n bietjie hulp in mense se oë te sien, het my diep geraak," sê sy.
"Ek is ook trots daarop dat ek met die hulp van my gemeenskap 'n verskil kon maak in die gesinne se lewe."
Die distrik gaan die afgelope sewe jaar al gebuk onder 'n ongekende droogte, wat talle boerderye tot niet laat gaan.
Uit die 255 boere in die distrik is 54 gesinne (123 mense) reeds afhanklik van maandelikse kospakkies, sê Nicolene Visser van die Garies-boerevereniging.
Zandri is weer besig om produkte in te samel vir nog 'n uitreik.
"Die nood was baie groter as wat ons gedink het, en daarom gaan ons terug om nog humanitêre bystand te lewer," sê sy.
Zandri is ook besig om te onderhandel met Burre Burger, wat 'n nie-winsgewende organisasie vir droogtebystand bedryf, om voer vir die diere te probeer verkry.
Sy beoog om teen 15 Februarie terug te keer Garies toe en benodig die volgende produkte: koffie, suiker, tee, melk, kondensmelk, pasta, olie, konfyt, koekmeelblom, rys, tuna, soja-maalvleis, mieliemeel, margarien, eiers, soetmielies, tamatiepulp en ander nie-bederfbare kos, asook sjampoe, tandepasta, skeermesse, deodorant, handeroom en lekkergoed.– Desirée Rorke